Thomas Monberg (S), 2023-11-28:
Tak, formand.
Det er først og fremmest en etisk, men også en retlig forpligtelse, som vi her i Folketinget har indgået med dyreværnsloven og dyrevelfærdsloven.
Vi ser dog indimellem og måske især på det sidste, at dyrevelfærdslovens regler ikke overholdes.
Når det sker, er resultatet unødig lidelse.
Vi behandler i dag et beslutningsforslag, et borgerforslag, der udelukkende har positive intentioner, nemlig at forbedre dyrevelfærden i Danmark ved at styrke indsatsen over for dem, der handler i strid med de gældende lovbestemmelser på området.
Forslaget indebærer konkret etablering af et reelt dyrevelfærdspoliti – et dyrepoliti.
Dyrepolitiet skal have de nødvendige kompetencer og beføjelser til at kunne agere effektivt i sager om vanrøgt og mishandling.
Der lægges også op til, at dyrepolitiet skal have muligheden for at foretage ransagninger af lokaler og ejendomme, og at myndigheder skal kunne frakende erhvervsdrivende retten til at have dyr, hvis tilstrækkelig dokumentation for ansvarsforsømmelse kan fremvises.
I den forbindelse er det et krav, at dyrepolitiet skal fungere som en enhed under dansk politi.
Det første af disse forslag indebærer, at vi vil bevæge os væk fra det såkaldte enhedspoliti, som vi har i Danmark, hvilket ministeren også kom ind på.
Et opgør med enhedspolitiet vil indskrænke politikredsens muligheder for lokalt at planlægge, tilpasse og prioritere givne opgaver.
Den anden faktor er, at vi bør have tillid til politiets arbejde og lytte til deres ønsker.
Der er allerede iværksat og implementeret flere initiativer, der f.eks. kan sikre fagligt kompetente medarbejdere og bibeholdelse af fokus på dyrevelfærdsområdet i politikredsene.
Derudover har politiet forholdt sig til de konkrete forslag, hvad angår styrkelsen af beføjelser.
I den forbindelse vurderer politiet, at politiet allerede i dag har de nødvendige beføjelser til f.eks. at eksekvere ransagninger eller initiere dyrlægefaglig behandling.
Generelt er det politiets vurdering, at der ikke er behov for yderligere beføjelser til håndtering af sager om mishandling og uforsvarlig behandling af dyr.
Derfor mener Socialdemokratiet, at det ville være mere fornuftigt at sikre de nødvendige ressourcer hos det eksisterende politi og dermed bevare politikredsenes lokale styring frem for at etablere et reelt dyrepoliti.
De tre regionale specialiserede dyrevelfærdsenheder oplyser desuden, at de mener, at de har tilstrækkelige ressourcer til at løfte deres opgave.
Socialdemokratiet anerkender forslagets gode intentioner og deler ønsket om øget dyrevelfærd, og vi er enige i, at vi i den kommende tid skal overveje, om der er behov for at iværksætte yderligere tiltag, der kan styrke indsatsen på dyrevelfærdsområdet.
Derfor er det glædeligt, at ministeren har inviteret Dyrenes Beskyttelse til et møde, da de har en række forslag til, hvordan vi kan styrke politiets indsats på dyrevelfærdsområdet uden at bryde med enhedspolitiet.
Derudover ser jeg som ordfører på forslaget her i dag frem til forhandlingerne angående en ny dyrevelfærdslov, som skal supplere den eksisterende fra sidste regeringsperiode, som ministeren også har været inde på.
Men vi skal stole på det, når politiet beretter, at de har tilstrækkelige ressourcer til at løfte deres opgave på dyrevelfærdsområdet, og vi skal bevare den lokale styring i politikredsenes prioritering af opgaver.
Derfor kan Socialdemokratiet ikke bakke op om beslutningsforslaget.